DA Den Europæiske Unions Tidende C 176/29

Offentliggørelse af en ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 176/09)

Kommissionen har godkendt denne mindre ændring i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1)

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012 (2).

»VULTURE«

EU-nr.: IT-PDO-0105-01390 — 21.10.2015

BOB ( X ) BGB ( ) GTS ( )

1. Ansøgende sammenslutning og legitim interesse

Consorzio di Tutela della Denominazione di Origine Protetta per l’olio extravergine di oliva Vulture (konsortium for beskyttelse af Vulture ekstra jomfruolivenolie BOB), Via Piano di Chiesa, 85027 Rapolla (PZ) ITALIEN

2. Medlemsstat eller tredjeland

Italien

3. Afsnit i varespecifikationen, som berøres af ændringerne

— ☒ Beskrivelse af produktet — ☒ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet: Henvisninger til inspektionsorgan tilføjet

4. Type ændring

— ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som ikke kræver ændring af det offentliggjorte enhedsdokument. — ☒ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som kræver ændring af det offentliggjorte enhedsdokument. — ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende). — ☐ Ændring — der kan betegnes som en mindre ændring, jf. artikel 53, stk. 2, fjerde afsnit, i forordning (EU) nr. 1151/2012 — af varespecifikationen for en registreret GTS.

5. Ændring(er)

Beskrivelse af produktet

Sort

Sætningen:

»Vulture ekstra jomfruolivenolie BOB fremstilles ved presning af følgende sorter: mindst 70 % skal stamme fra sorten »Ogliarola del Vulture«. Derudover kan anvendes følgende sorter: »Coratina«, »Cima di Melfi«, »Palmarola«, »Provenzale«, »Leccino«, »Frantoio«, »Cannellino« og »Rotondella« i enkelt- eller blandingskultur. Deres andel må ikke overstige 30 %.«

erstattes med følgende:

»Vulture ekstra jomfruolivenolie BOB fremstilles ved presning af følgende sorter: mindst 60 % skal stamme fra sorten »Ogliarola del Vulture«. Derudover kan anvendes følgende sorter: »Coratina«, »Cima di Melfi«, »Palmarola«, »Provenzale«, »Leccino«, »Frantoio«, »Cannellino«, »Rotondella«, »Nocellara« og »Laudolia« i enkelt- eller blandingskultur. Deres andel må ikke overstige 40 %.«

Den andel af sorten »Ogliarola del Vulture«, der skal anvendes i fremstillingen af »Vulture« olivenolie, reduceres fra 70 % til 60 % af den samlede masse. Andelen af andre sorter, der kan anvendes i fremstillingen af olien »Vulture« BOB, øges derfor fra 30 % til 40 %. Desuden tilføjes sorterne Nocellara og Laudolia til de sorter, der kan anvendes inden for grænsen på 40 %.

Denne ændring tager højde for behovet for at udnytte al olivendyrkning i området og er begrundet i den omstændighed, at mange års analyse af olie fremstillet i det geografiske område udført af både Potenza Handelskammer, inspektionsorganet og Basilicata Universitet har vist, at de nye andele ikke påvirker kvaliteten af »Vulture« olivenolie. Oliens kendetegn er sikret, fordi sorten Ogliarola del Vulture med 60 % stadig udgør den største andel.

Tilføjelsen af de to sorter Nocellara og Laudolia gør det muligt at opnå en bedre udnyttelse af det samlede areal, hvor der dyrkes oliven i det geografiske område, samtidig med at produktets vigtige kendetegn kan bevares.

Syreindhold

Syreindholdet, udtrykt som oliesyre, reduceres fra ≤ 0,5 % til ≤ 0,38 %.

Forbedringer i produktionsmetoder og -processer i de seneste år har gjort det muligt at reducere denne grænse og dermed forbedre oliens kvalitet.

Peroxidtal

Peroxidtallet (mEq O2/kg) reduceres fra ≤ 11 til ≤ 10 for at forbedre oliens kvalitet.

Også her har nylige forbedringer i produktionsmetoder og -processer gjort det muligt at reducere peroxidgrænsen og dermed forbedre oliens kvalitet.

Organoleptisk vurdering

Følgende udgår:

»tomat: median 4-6«.

Denne ændring er nødvendig, fordi flere års kontroller og analyser har vist, at dette kendetegn ikke altid forekommer i den organoleptiske vurdering af olien, selv om varespecifikationen er blevet overholdt. Det blev højst sandsynligt medtaget i specifikationen ved en fejltagelse på grundlag af analyser udført på et ikke-repræsentativt antal prøver og år, idet der ikke blev taget højde for udsvinget på grund af forskellige produktionsår.

Bevis for oprindelse

Følgende sætninger tilføjes:

Planterne af sorten Ogliarola del Vulture og andre sorter kan både forekomme på et jordstykke, der svarer til en matrikel, og på jordstykker, der er fordelt på forskellige parceller, som tilhører den samme eller flere olivendyrkere.

Hvis der er flere olivendyrkere, skal de indgive en fælles ansøgning for at deltage i kontrolsystemet, indsamle olivenene den samme dag og levere olivenene til den samme mølle for at muliggøre og fremme kontroller.

Det gøres således klart, at den påkrævede fordeling af sorter kan opfyldes ikke kun med en enkelt parcel, men også med forskellige parceller, som tilhører en eller flere olivendyrkere. Hvis der er flere olivendyrkere, skal de indgive en fælles ansøgning for at deltage i kontrolsystemet, indsamle olivenene den samme dag og levere olivenene til den samme mølle for at muliggøre og fremme kontroller. Der er for nylig plantet olivenlunde med andre sorter end Ogliarola del Vulture, og disse sorter forekommer derfor generelt ikke blandt oliventræer af sorten Ogliarola del Vulture, men på andre jordstykker. Dette gjorde det nødvendigt at tilpasse høst- og formalingskravene.

Produktionsmetode

Sætningen:

»Der må højst produceres 8 tons oliven pr. ha.«

erstattes med følgende:

»Der må højst produceres 8 tons pr. ha plus 20 % i rekordår.«

Grunden til denne ændring er, at en maksimumproduktion på 8 tons er rimelig i normale år, men har vist sig at være til skade for producenter i rekordår, også i betragtning af, at olivenproduktion er baseret på år med skiftende høstudbytte.

Analyser foretaget i de seneste år har vist, at en produktionsstigning på 20 % i rekordår ikke påvirker de kvalitetsmæssige kendetegn for »Vulture« olie, men gør det muligt at bevare dem i overensstemmelse med varespecifikationen.

Mærkning

Sætningen:

»Betegnelsen »Vulture« har følgende skriftegenskaber: — : skrifttype : Korinna normal — : skriftstørrelse (yderkant) : 24,3 — : skriftens forgrundsfarve : guld 872 U — : skriftstørrelse (inderkant) : 17,9 — : skriftens skyggefarve : Pantone 8 580 cv — : skriftens kantfarve : Pantone 8 580 cv «

erstattes med følgende:

»Den beskyttede oprindelsesbetegnelse »Vulture« skal optræde på etiketten med tydelig og uudslettelig skrift i farver, der står i stærk kontrast til etikettens farve, således at den fremstår tydeligt blandt de andre oplysninger, der skal anføres på etiketten, ved at bruge følgende logo med skrifttypen Sabon fed: «

Denne ændring tager højde for, at producenterne har behov for et mere effektivt logo til kommunikations- og markedsføringsformål.

Følgende sætning tilføjes:

»Mærkningen skal omfatte de oplysninger, der kræves i henhold til lovgivning og handelspraksis, samt produktionsåret og produktionspartiet.«

Denne ændring tager højde for behovet for at tilpasse varespecifikationen til eventuelle forskriftsmæssige ændringer.

Andet:

Følgende tilføjes:

»Produktets overensstemmelse med varespecifikationen kontrolleres af inspektionsorganet i henhold til de gældende EU-bestemmelser. Det valgte offentlige inspektionsorgan er Potenza Handelskammer, e-mail segreteriagenerale@pz.camcom.it — pec — ccia.potenza@pz.legalmail.it — tlf. +39 097141211 — fax +39 0971412226.«

Henvisninger til inspektionsorganet, som ikke var medtaget i den nuværende varespecifikation, er således blevet tilføjet.

ENHEDSDOKUMENT

»VULTURE«

EU-nr.: IT-PDO-0105-01390 — 21.10.2015

BOB ( X ) BGB ( )

1. Betegnelse

»Vulture«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Olie og fedtstoffer (smør, margarine, olie osv.)

3.2. Beskrivelse af produktet med betegnelsen i punkt 1

Ved emballeringen skal »Vulture« ekstra jomfruolivenolie BOB have følgende kendetegn:

1 — Fysisk-kemiske egenskaber

Syreindhold udtrykt som oliesyre: ≤ 0,38 %

Peroxidtal (mEq O2/kg): ≤ 10

Polyphenoler i alt: ≥ 150

K232: ≤ 2,0

2 — Organoleptiske egenskaber

Farve: ravfarvet-gul med grønt skær

Aroma/smag:

frugtagtig : median 4-6, af og til med strejf af slået græs bitter : lav/moderat, median 2-6 skarp : lav/moderat, median 2-6.

3.3. Foder (kun for produkter af animalsk oprindelse) og råvarer (kun for forarbejdede produkter)

»Vulture« ekstra jomfruolivenolie BOB fremstilles ved at presse frugt fra følgende sorter: sorten »Ogliarola del Vulture«, som skal udgøre mindst 60 % af den samlede masse, og forudsat at de udgør højst 40 %, enten alene eller sammen: »Coratina«, »Cima di Melfi«, »Palmarola«, »Provenzale«, »Leccino«, »Frantoio«, »Cannellino«, »Rotondella«, »Nocellara« og »Laudolia«.

3.4. Specifikke etaper af produktionen, som skal finde sted i det afgrænsede geografiske område

Alt arbejde i forbindelse med BOB-produktet »Vulture«, dvs. produktionen og forarbejdningen af olivenene og opbevaringen af olien, skal finde sted i produktionsområdet.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen kan finde sted i eller uden for produktionsområdet, men overvågning og sporbarhed skal sikres i alle tilfælde ved at anføre en henvisning til oliepartiet og den oliemølle, der har produceret den, i transportdokumentationen.

Olien skal markedsføres i glasbeholdere eller dunke med et rumindhold på højst 5 liter. Produktet kan også emballeres i enkeltdosisposer.

3.6. Særlige regler for mærkning af det produkt, som betegnelsen henviser til

Den beskyttede oprindelsesbetegnelse »Vulture« skal optræde på etiketten med tydelig og uudslettelig skrift i farver, der står i stærk kontrast til etikettens farve, således at den fremstår tydeligt blandt de andre oplysninger, der skal anføres på etiketten, ved at bruge følgende logo med skrifttypen Sabon fed:

Ordene »olio extravergine di oliva a denominazione di origine protetta« (»ekstra jomfruolivenolie med beskyttet oprindelsesbetegnelse«) eller »olio extravergine di oliva DOP« (»BOB ekstra jomfruolivenolie«) kan tilføjes.

Mærkningen skal omfatte de oplysninger, der kræves i henhold til lovgivning og handelspraksis, samt produktionsåret og produktionspartiet.

Det er ikke tilladt at tilføje en beskrivelse, som ikke udtrykkeligt er fastsat i varespecifikationen, til betegnelsen, men det er tilladt at tilføje »olio imbottigliato dal produttore all’origine« (»olie fyldt på flaske af producenten på produktionsstedet«) eller »olio imbottigliato nella zona di produzione« (»olie fyldt på flaske i produktionsområdet«), hvis olien er fyldt på flaske af en tredjepart.

Der kan henvises til bedrifter, firmabetegnelser og private varemærker, forudsat at der ikke er risiko for at vildlede forbrugeren.

Det er tilladt at påføre en henvisning eller et logo, der angiver, at olien er produceret økologisk, hvis dette er tilfældet.

Når produktet emballeres i enkeltdosisposer, skal den beskyttede oprindelsesbetegnelse, partinummeret, produktionsåret og et serienummer tildelt af inspektionsorganet anføres på det.

Det er tilladt at anvende sekundære etiketter og flaskehalsmærker fra emballagevirksomhederne.

4. Afgrænsning af det geografiske område

De oliven, der anvendes til at fremstille »Vulture« ekstra jomfruolivenolie BOB, skal produceres og forarbejdes inden for de administrative grænser for følgende kommuner: Melfi, Rapolla, Barile, Rionero in Vulture, Atella, Ripacandida, Maschito, Ginestra og Venosa.

5. Tilknytning til det geografiske område

Det afgrænsede geografiske område er kendetegnet ved og kendt under navnet Monte Vulture, som er en udslukt vulkan i den centrale del af de sydlige Appenniner, ca. 60 km fra havet. De olivenlunde, der anvendes til fremstilling af »Vulture« olie, ligger på de østlige og sydøstlige skråninger af Monte Vulture, da bjerget påvirker mikroklimaet og beskytter dem mod de kolde vintervinde. Det afgrænsede område ligger 400-700 m over havets overflade og har et særligt, karakteristisk kontinentalt mikroklima med vintre, der almindeligvis er lange og kolde, og somre, der er korte og ofte tørre.

Nedbørsmængden er gennemsnitligt på 750 mm om året, og den når op på 1 000 mm i de områder, der ligger længst inde i landet. Den falder hovedsageligt om efteråret og vinteren med en betydelig mængde ved forårets begyndelse, selv om der ikke er mangel på nedbør længere henne på foråret og sommeren.

Den gennemsnitlige årlige temperatur ligger mellem 14 °C og 15 °C, og de koldeste måneder er januar og februar. I disse måneder er den gennemsnitlige temperatur 4-6 °C, og den falder ofte til under nul. Disse klimaforhold er på grænsen af forhold, hvor oliventræer kan overleve. I områdets højeste del grænser olivenlundene da også op til områder, hvor der dyrkes kastanjer. Som mange forfattere har påpeget, fører det ret kolde klima i produktionsområdet til et højere polyphenolindhold i olien. Den vulkanske jord er yderst frugtbar, fordi den stammer fra vulkansk leucittuf, som har et rigt indhold af phosphorpentoxid, potaske og kalksten samt et indhold af godt organisk stof (ca. 6 %). Forskning udført af Basilicata Universitet, Metapontum Agrobios og den regionale instans for landbrug og udvikling af landdistrikter viser, at jorden i Vulture-området har et højt indhold af ombytteligt kalium (i gennemsnit højere end 450 ppm), ombytteligt kalcium (i gennemsnit højere end 3 000 ppm) og ombytteligt magnesium (i gennemsnit højere end 170 ppm). Kaliummet i træerne findes primært i cellehulrummene i ionisk form. Det er vigtigt for dannelsen af kulhydrater og proteiner og processerne med assimilation, respiration og vandbevægelse i træerne. En anden faktor, der kendetegner området og betegnelsen, er tilstedeværelsen af sorten »Ogliarola del Vulture«, som er en hjemmehørende sort, der gennem århundreder har formeret sig naturligt og med hjælp fra olivendyrkerne, og som nu dækker det afgrænsede geografiske område. Sorten har ikke kunnet sprede sig til højereliggende områder på grund af de strenge vintre eller til de varmere områder på grund af tilstedeværelsen af mere ydedygtige sorter med stærkere træer, som er mere modstandsdygtige over for høje temperaturer. Forskellige forfattere har påvist, at der er en sammenhæng mellem en sorts oprindelse og dens temperaturtolerance: hjemmehørende arter fra koldere områder udviser en lavere tolerance over for høje temperaturer, mens sorter, der er hjemmehørende på varmere steder, er mere tolerante og omvendt. Derfor dækker sorten Ogliarola del Vulture kun produktionsområdet for »Vulture« BOB-olie. I Vulture-området er oliventræet ikke kun en produktiv ressource, men også et element, der kendetegner områdets landskab og miljømæssige identitet, og som yder beskyttelse mod de vejrrelaterede katastrofer, som desværre ofte rammer området. Via deres placering på de udsatte østlige og sydlige skråninger af Monte Vulture vokser oliventræerne på skrånende områder, og deres jordbeskyttende virkning er lige så vigtig som virkningen af bjergets skovområde. De hjælper med andre ord med at beskytte områdets hydrogeologiske stabilitet og bosteder for mennesker ved at vokse på jord, som fordi den skråner, ikke kan anvendes til andre former for dyrkning. Oliventræet har været til stede i Vulture-området siden oldtiden, som en lang række historiske dokumenter i det statslige arkiv i Potenza viser, hvor man opbevarer forskellige statistikker og historiske rapporter, som beskriver området og dyrkningen af oliventræer. Dokumentationen viser, at olivendyrkning og produktion af olivenolie i Vulture-området går langt tilbage i tiden og med tiden har fået stigende betydning i forbindelse med områdets økonomi.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske fødevare- og skovministeriums hjemmeside (www.politicheagricole.it) og klikke på »Prodotti DOP e IGP« (øverst til højre), derefter på »Prodotti DOP IGP e STG« (i venstre side) og til sidst på »Disciplinari di Produzione all’esame dell’UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.